Lene Espersen (KF), 2006-06-02:
Jeg vil gerne her ved tredjebehandlingen af politi- og retskredsreformen indlede mit indlæg med at takke Folketingets partier for et utrolig flot stykke arbejde.
Gennemførelsen af den her reform havde ikke været mulig, hvis der ikke havde været en vilje til og en vision i samtlige Folketingets partier om ikke kun at tænke i taktik og hurtige overskrifter, men også tænke på, hvad det er, der gavner borgerne i dette land, og på, hvordan vi sikrer, at politiet er rustet til at kunne klare fremtidens udfordringer, nemlig den stigende kriminalitet og den kriminalitetstype, som er i udvikling.
Hvordan sikrer vi, at politiet er på omgangshøjde med kriminalitetsudviklingen, og hvordan sikrer vi, at vi har et retsvæsen, som kan honorere alle de krav, vi som borgere stiller til vores domstolssystem både med hensyn til effektivitet og hurtighed og samtidig krav til kvaliteten af det, der foregår ved domstolene?
Det har været en meget stor øvelse, vi har været igennem.
Det havde ikke kunnet lade sig gøre, hvis ikke Folketingets partier havde været overordentlig velvilligt indstillet på at være med til at gennemføre den her reform, og jeg vil meget gerne takke alle retsordførerne for et kæmpemæssigt arbejde, der er blevet udført i den her sag.
Jeg synes også, det er vigtigt at fremhæve her ved tredjebehandlingen, hvad årsagen er til, at vi laver en så stor reform af politi og retsvæsen.
Det er jo først og fremmest af hensyn til borgerne i dette land.
Vi vil gerne have, at alle borgere i dette land, ikke kun borgere, der bor i de større byer, men også borgere, der bor i mindre byer og i yderområderne, har en god og en effektiv politibetjening med hurtige responstider, sådan at når man har behov for politiets assistance, så kommer politiet, og så kommer politiet hurtigt.
Det har også været afgørende, at vi har kunnet løfte domstolene og sikre større faglighed og også muligheder for større specialisering ved domstolene, ligesom det har været helt afgørende for begge reformer, at der var tale om en massiv decentralisering med mere beslutningskompetence ude i politikredsene.
Alle sager skulle som udgangspunkt starte ved byretten og ikke ved landsretten.
Decentraliseringen har i sig selv været meget, meget væsentlig for at sikre tilstrækkelig nærhed og hensyn til borgerne.
Jeg vil sige, at vi jo med sikkerhed ved, hvornår vi er blevet valgt til Folketinget.
Den 21. september 1994 vil altid være en særlig dag i min livskalender, for det var den dag, jeg blev valgt til Folketinget.
Den dag, jeg ryger ud af Folketinget – frivilligt eller ej – vil sikkert også være en mærkedag.
Men ind imellem de to datoer er der én dato, som jeg vil tænke tilbage på som den vigtigste dato for mig personligt.
Det er den 2. juni 2006, hvor Folketinget vedtog politi- og retskredsreformen.
Det er med meget, meget stor stolthed, jeg i dag kan sige, at vi nu får gennemført den her store reform, og at jeg som ansvarlig minister har haft lejlighed til og mulighed for at være med i processen og også have min andel i den.
Man kan sige, at der har været en fantastisk god stemning undervejs og en meget, meget seriøs behandling af sagen i Folketingets Retsudvalg, og derfor kan man selvfølgelig være lidt ked af, at nogle indlæg i dag ved afslutningen her ved tredjebehandlingen måske bærer lidt præg af et vist drilleri, men det skal der også være plads til i Folketinget.
Det, jeg synes er vigtigt at få sagt, så det står fuldstændig klart, hvad det er for nogle lovforslag, vi stemmer om nu, er: Det er korrekt, at regeringens udgangspunkt var og er, at der skal være 12 politikredse med 12 hovedpolitistationer, der har døgnåbent.
Men vi gjorde også meget klart – og det har jeg gjort igennem hele forløbet lige siden førstebehandlingen – at Rigspolitichefen vurderede, at ud over de 12 hovedpolitistationer ville der politifagligt være et behov for at have politifolk til stede også i nattetimerne i visse dele af landet.
Vi har haft lange forhandlinger med Folketingets partier om mange elementer i reformen, men jeg vil sige til beroligelse for alle og også som svar på de spørgsmål, der er stillet her, at de ti politistationer, hvor der ud over hovedpolitistationerne vil være døgnåbent, er steder, hvor der er en begrundelse for det.
Det er ikke meningen, at politifolk på stationerne i de ti byer skal sidde og passe lamper, de skal arbejde.
Det er altså vigtigt for mig at få sagt i dag.
Afslutningsvis vil jeg også sige, at der har været tale om en ekstremt grundig behandling i Retsudvalget.
Vi er nået op på at besvare godt 170 spørgsmål, tror jeg, og der har været adskillige møder med Folketingets partier for at få sagen på plads.
Blot for at understrege grundigheden – og det er ikke sagt i ren morskab, det er sådan set den skinbarlige sandhed – vil jeg sige, at det sidste samråd, vi afholdt, var i går, hvor jeg var i Retsudvalget.
Jeg vil sige, at jeg har været meget, meget glad for den proces, vi har været igennem.
Det er en historisk dag i dag.
Afslutningsvis vil jeg igen takke Folketingets partier for et meget flot stykke arbejde, som jeg har nydt at være en del af.
Hermed sluttede forhandlingen.
Afstemning